મુખ્‍યમંત્રીએ, નવનિર્મિત સભાગૃહ ના પ્રાંગણમાં એકાત્‍મ માનવવાદના પ્રણેતા પંડિત દીનદયાળ ઉપાધ્‍યાયજીની આદમકદ પ્રતિમાનું અનાવરણ કર્યું હતું અને પુષ્‍પાંજલિ આપી હતી. તેમણે નિર્વાણ દિવસને અનુલક્ષીને પંડિતજીને ભાવસભર આદરઅંજલી આપી હતી. પંડિતજીએ માનવી કેન્‍દ્રમાં હોય એવી મૂલ્‍ય નિષ્‍ઠ રાજનીતિની દિશા ચીંધી અને સાદુ જીવન – ઉચ્‍ચ વિચારનું માર્ગદર્શન આપ્‍યું એવી લાગણી વ્‍યકત કરતાં મુખ્‍યમંત્રીએ કહ્યું કે દીનદયાળ વિચારધારાના હાર્દમાં મૂલ્‍યનિષ્‍ઠ રાજનીતિ અને છેવાડાના માનવીનો સર્વાંગી ઉત્‍કર્ષ છે અને રાજય સરકાર તેમની આ વિચારધારાને મૂર્તિમંત કરવા, આ વિચારધારાને જોડીને રાજયનો વિકાસ કરવા સંકલ્‍પબધ્‍ધ છે. તેમણે છેવાડાના માનવીના ઉત્‍કર્ષ અને સુખસુવિધાઓને ધ્‍યાનમાં રાખીને આવાસ સહિત વિવિધ વિકાસ આયોજનો ઘડવા માટે વડોદરા મહાનગરપાલિકાને બિરદાવતાં કહ્યું કે, અંત્‍યોદયના વિચારો સાકાર થાય અને છેવાડાના માનવીને તમામ સુખસુવિધાઓની ખાત્રી મળે એજ સ્‍માર્ટ સીટીનું પ્રથમ લક્ષણ ગણાય.